KIRJALLINEN KYSYMYS E-2466/00

esittäjä(t): Paulo Casaca (PSE), Isidoro Sánchez García (ELDR), Margie Sudre (PPE-DE), Roy Perry (PPE-DE), Mariotto Segni (UEN) ja Jean-Claude Fruteau (PSE) komissiolle

(24. heinäkuuta 2000)

Aihe: Saaret

Kuten tiedätte, Euroopan laajuisia verkkoja koskevassa perustamissopimuksen 154 artiklassa puhutaan selvästi tarpeesta liittää saarialueita, erillisalueita ja syrjäseutualueita yhteisön keskusalueisiin.

Vaikuttaa kuitenkin siltä, että tätä perustamissopimuksen määräystä on sovellettu hyvin vähän saariin.

Voisiko komissio toimittaa luettelon Euroopan laajuisista verkkohankkeista (liikenteen, energian tai tietoliikenteen alalta), jotka ovat tähän mennessä hyödyttäneet jotakuta Euroopan unionin saarista?

Voisiko komissio myös ilmoittaa nyt, kun se on jättämässä Euroopan parlamentille ja neuvostolle kertomusta Euroopan laajuisten verkkojen suuntaviivojen tarkistamisesta, mitkä saariin liittyvät hankkeet tullaan mahdollisesti julistamaan tukikelpoisiksi?

Voisiko komissio vielä kertoa, millaisia toimenpide-ehdotuksia se aikoo tehdä, jotta saarten ja yhteisön keskusalueiden välisten yhteyksien parantaminen saisi vastaisuudessa keskeisemmän sijan Euroopan laajuisia verkkoja rakennettaessa?

Loyola de Palacion komission puolesta antama yhteinen vastaus kirjallisiin kysymyksiin E-2446/00 ja E-2466/00

(10. marraskuuta 2000)

Monet Euroopan laajuisia verkkoja (TEN-verkkoja) koskevat hankkeet energiahuollon, liikenteen ja televiestinnän alalla koskevat saaria. Liikenteen ja energiahuollon osalta hankkeet on yksilöity sekä Euroopan laajuisen liikenneverkon(1) että Euroopan laajuisen energiaverkon(2) kehittämisen suuntaviivoissa. Liikennealalla saarten kannalta tärkeimmät hankkeet koskevat yleensä satamia ja lentokenttiä. Energia-alalla yleisesti mielenkiintoisiin hankkeisiin kuuluvat maakaasu- ja sähköliittymien rakentaminen merenalaisten kaapelien avulla eräille saarille. Useimmat TEN-televiestintähankkeet koskevat saaria suoraan tai välillisesti, yhdistäähän televiestintä jo määritelmänsä mukaisesti Euroopan eri alueet toisiinsa. Erityisiä esimerkkejä ovat hankkeet, jotka käsittelevät etälääketiedettä ja etäopetusta, joiden avulla tavoitetaan syrjäseutujen asukkaat, sekä hätätilahallintoon liittyvät hankkeet.

Jotta yhteisö voisi myöntää hankkeille taloudellista tukea, on hankkeista sovittava ensin kansallisten viranomaisten kanssa. Täydellinen luettelo TEN-määrärahoista taloudellista tukea saaneista hankkeista sisältyy TEN-hankkeita koskevaan vuosikertomukseen, joka lähetetään parlamentille. On kuitenkin huomattava, että suurin osa TEN-hankkeiden rahoituksesta saarilla tulee rakenne- ja koheesiorahastoista sekä kansallisilta viranomaisilta. Hankkeista saatavilla olevat tiedot sisältyvät koheesiorahastoa koskevaan vuosikertomukseen ja yli 50 miljoonan euron rakennerahastohankkeiden vuosiluetteloon, jotka molemmat lähetetään parlamentille.

Komissio valmistelee parhaillaan kertomusta Euroopan laajuisten liikenneverkkojen suuntaviivojen tarkistamisesta. Tässä kertomuksessa se tulee ehdottamaan tuen jatkamista saarilla toteutettaville TEN-hankkeille. TEN-energiahankkeissa komissio korostaa uusiutuvien energialähteiden kehittämisen tärkeyttä erityisesti saarilla sekä näiden energialähteiden tuotantoyksiköiden liittämistä yhteiskäyttöverkkoihin. TEN-televiestintähankkeiden suuntaviivojen tarkistaminen on alkanut vasta syyskuussa 2000. Koska TEN-televiestintähankkeiden valinta tapahtuu avoimilla ehdotuspyynnöillä, ei saaria koskeville hankkeille ole olemassa mitään omia kelpoisuusehtoja. Tiedon levittäminen saarilla toteutettaviin hankkeisiin myönnettävästä tuesta (eurooppalaisilla ja kansallisilla) TEN-televiestintähankkeita koskevilla tiedotuspäivillä voisi kuitenkin auttaa lujittamaan yhteyksiä saariin.

(1) EYVL L 228, 9.9.1996.

(2) EYVL L 161, 29.6.1996.